b"\n_START_ARTICLE_\nTunjice\n_START_SECTION_\nLega\n_START_PARAGRAPH_\nTunjice so v jedru obcestno naselje zahodno od Kamnika, v vzno\xc5\xbeju Kamni\xc5\xa1ko-Savinjskih Alp, v pore\xc4\x8dju Tunj\xc5\xa1\xc4\x8dice med Kamnikom, Komendo in Cerkljami na Gorenjskem. K Tunjicam spadajo tudi razlo\xc5\xbeeni zaselki Vinski Vrh, Srednji Vrh in Zadnji Vrh.\n_START_SECTION_\nGeologija\n_START_PARAGRAPH_\nPrva znamenitost Tunjic, izjemno najdi\xc5\xa1\xc4\x8de fosilov, je predstavljena v Prirodoslovnem muzeju Slovenije. To izjemno najdi\xc5\xa1\xc4\x8de fosilov je bilo najdeno v Tunji\xc5\xa1kem gri\xc4\x8devju. Geologi so med raziskovanjem tega zanimivega podro\xc4\x8dja na\xc5\xa1li najstarej\xc5\xa1e fosilne morske konji\xc4\x8dke na svetu, fosilne \xc5\xbeu\xc5\xbeelke, fosilno meduzo in \xc5\xa1e mnogo drugih redkih in izjemnih fosilov._NEWLINE_\xc5\xbde leta 1997 so v srednjemiocenskih plasteh Tunji\xc5\xa1kega gri\xc4\x8devja odkrili edinstveno nahajali\xc5\xa1\xc4\x8de fosilov v Sloveniji, kjer so se ohranili tudi tako ob\xc4\x8dutljivi organizmi kot so \xc5\xbeu\xc5\xbeelke in meduze. V letih 2005 in 2006 so sistemati\xc4\x8dne raziskave nahajali\xc5\xa1\xc4\x8da prinesle odkritje stotin fosilnih \xc5\xbeu\xc5\xbeelk, cvetov miocenskih cvetnic, mno\xc5\xbeice fosilnih rib in redkih meduz. Najzanimivej\xc5\xa1e najdbe so najstarej\xc5\xa1i morski konji\xc4\x8dki na Zemlji - ena izmed predhodnih oblik v razvoju med morskimi \xc5\xa1ili in dana\xc5\xa1njimi morskimi konji\xc4\x8dki. Okoli 12,5 milijonov let stare fosilne ostanke so na\xc5\xa1li marljivi zbiralci fosilov in dobri poznavalci okoli\xc5\xa1kih plasti Toma\xc5\xbe Hitij, Matija Kri\xc5\xbenar in Jure \xc5\xbdalohar. _NEWLINE_V srednjem miocenu se je na obmo\xc4\x8dju dana\xc5\xa1njega Tunji\xc5\xa1kega gri\xc4\x8devja odlo\xc5\xbeilo zanimivo zaporedje drobnozrnatih sedimentov in kot pravijo strokovnjaki, so danes to plasti meljevca in laporovca, v katerem se je poleg \xc5\xa1tevilnih pol\xc5\xbekov in \xc5\xa1koljk nenavadna in \xc4\x8dudovita zdru\xc5\xbeba fosilov. Med vsemi najdbami sta najpomembnej\xc5\xa1i najdbi morskih konji\xc4\x8dkov Hippocampus sarmaticus in Hippocampus slovenicus. Morska konji\xc4\x8dka iz koprolitnega horizonta sta s svojimi okoli 12,5 milijonov let starosti za okoli 7 milijonov let starej\xc5\xa1a, od doslej najstarej\xc5\xa1ih dokumentiranih fosilnih morskih konji\xc4\x8dkih najdenih v Italiji.\n_START_SECTION_\nIzvor krajevnega imena\n_START_PARAGRAPH_\nKrajevno ime je verjetno izpeljano iz starocerkvenoslovanske besede tun'e v pomenu zastonj, oziroma tun'\xd1\x8c v pomenu zastonjski, podarjen. \xc4\x8ce je domneva pravilna, je ime prvotno pomenilo podarjeno zemlji\xc5\xa1\xc4\x8de. V arhivskih zapisih se kraj omenja leta 1306 kot Tevnicz, 1397 Tewnicz, 1405 Tewcz in 1499 kot Teynitz."